El Govern, davant la necessitat extraordinària i urgent que ha suscitat la greu situació de pandèmia mundial decretada per l'Organització Mundial de la Salut, i la posterior declaració de l'estat d'alarma decretada mitjançant el Reial decret 463/2020, de 14 de març, ha adoptat diverses mesures econòmiques i pressupostàries, fiscals i financeres, sanitàries, procedimentals i d'intendència general per tal de pal·liar els efectes desfavorables d'aquesta situació de crisi sanitària.
En el context actual es considera necessari adoptar un nou Decret llei que aprovi noves mesures complementàries en matèria transparència, ajuts de caràcter social, contractació i mobilitat encaminades a pal·liar els efectes de la COVID-19.
Aquest Decret llei s'estructura en vuit capítols, trenta-vuit articles, dues disposicions addicionals i dues disposicions finals.
En el capítol I, referit a mesures complementàries de transparència de l'abonament de subministraments i altres per fer front al context generat per la COVID-19, parteix de la situació originada per l'estat d'alarma, així com de la necessitat de fer front amb extrema urgència a la compra dels subministraments, fonamentalment de caràcter sanitari, que la pandèmia ocasionada per la COVID-19 suposava, van fer necessari l'ús del mecanisme de les despeses a justificar com a procediment per obtenir els subministraments necessaris, i més en un mercat internacional caracteritzat per la insuficiència de subministraments i l'extrema competitivitat, fet que alterava el funcionament normal dels mercats i, per tant, dels mecanismes ordinaris d'aprovisionament de les administracions públiques.
Una vegada superada aquesta fase, es fa necessari, amb l'ànim de donar visibilitat i seguretat a les actuacions realitzades mitjançant aquest procediment, arbitrar els mecanismes de control propis d'una Administració pública, partint, no obstant això, de l'excepcionalitat de la situació descrita.
Amb aquesta finalitat, s'estableix la present regulació en relació amb les actuacions que ha de portar a terme la Intervenció General de la Generalitat de Catalunya.
El resultat de la revisió efectuada serà objecte de publicitat en el web del Departament de la Vicepresidència i d'Economia i Hisenda.
Amb caràcter general i respecte dels capítols II a VI, respectivament, es parteix del fet que en l'àmbit del treball i de l'ocupació és necessari adoptar mesures urgents per pal·liar els efectes desfavorables que ha provocat la crisi sanitària derivada de la COVID-19, tant en les persones com en les empreses, posant en marxa de manera urgent ajudes destinades a crear i mantenir ocupació, fonamentalment en aquests moments tan difícils.
Atès l'elevat nombre d'ERTO que s'han presentat de més de 93.000 empreses, que afecten més de 680.000 treballadors, a curt i mitjà termini, informes prospectius fan preveure la possibilitat que molts d'aquests ERTO es puguin convertir en acomiadaments.
Cal tenir en compte que no només les grans empreses han fet un ERTO, sinó que un alt percentatge del total d'ERTO corresponen a mitjanes i petites empreses i empreses cooperatives i de l'economia social, que són principalment amb les que treballen els ajuntaments i el Servei Públic d'Ocupació.
Davant d'aquesta situació d'adaptació i reorganització, el teixit productiu dels nostres pobles i ciutats difícilment podrà suportar aquest embat econòmic, atès que ja estàvem entrant en recessió.
Això implica moltes persones a les llistes de les oficines de treball.
A causa de la situació de crisi originada per la COVID-19, el mercat de treball ha sofert un gran impacte.
L'atur registrat es va situar en 417.047 persones el passat mes de març, i ha augmentat un 6,1% només durant la primera quinzena del mes d'abril.
En un mes des de l'inici de l'estat d'alarma, han augmentat en un 30% les persones inscrites com a demandants d'ocupació; les afiliacions a la seguretat social han disminuït en 130.513 persones respecte del mes de febrer; es registra un fort descens en la contractació, amb un 28% de caiguda respecte del mes de febrer de l'any anterior; a 117.240 persones demandants d'ocupació, se'ls acaben les prestacions en els propers mesos: a més de 20.000 persones, durant el mes d'abril i, previsiblement, a més de 60.000, durant el proper mes de maig.
De fet, en aquests moments el 48% de les persones demandants d'ocupació no ocupades no perceben cap prestació o subsidi de l'Estat.
Els experts parlen d'un escenari amb un 21% de persones actives en situació d'atur i també indiquen que una resposta ràpida a l'inici d'aquesta situació té perspectives molt més prometedores.
En aquests moments tan complexos, l'activació i la mobilització de recursos nous i existents de la manera més àgil i ràpida possible i fent incidència en la diversitat són una necessitat i una obligació que cal assumir.
També s'ha de tenir en compte que el futur immediat no anima a pensar que la realitat que els treballadors sotmesos a mesures per la COVID-19 es trobaran quan tornin al seu lloc de treball físic, sigui de tornada a la normalitat.
Ans al contrari, l'escenari dibuixa moltes persones amb situacions complexes i de gran impacte emocional, no només per haver perdut la feina o l'habitatge, sinó també per haver estat afectats directament per la COVID-19 i, possiblement, per haver d'afrontar la pèrdua dels seus éssers estimats.
És per això que el primer nivell per afrontar la nova situació, en l'àmbit organitzatiu i emocional, és en l'Administració més propera a la ciutadania, l'Administració local, que coneix la seva realitat, tot i que es trobaran amb nous elements i situacions desconegudes a les quals hauran de donar resposta.
És per això, que se l'ha de dotar dels recursos tècnics i humans, així com metodològics per afrontar aquesta nova situació.
Així doncs, en aquest context d'inestabilitat, es considera prioritari establir mesures adreçades a donar suport al teixit productiu, especialment a les petites i mitjanes empreses i als autònoms i a les empreses cooperatives i de l'economia social, i minimitzar l'impacte social perquè, una vegada superada la crisi sanitària, es produeixi al més aviat possible el rellançament econòmic, garantint l'estabilitat en l'ocupació.
Es per això que es considera necessari adoptar unes mesures adreçades a donar suport al manteniment de llocs de treball, suport i acompanyament a les persones i establir incentius per a les empreses adreçats al foment de l'ocupació.
Així, el capítol II preveu uns ajuts destinats al finançament per a l'elaboració i l'execució dels plans de reactivació socioeconòmica COVID-19 de les entitats locals.
Aquesta línia va totalment alineada amb la mesura 9 del Decàleg per a la recuperació socioeconòmica dels municipis de Catalunya.
Amb aquesta mesura es regulen, per una banda, uns ajuts econòmics per contractar personal tècnic per part dels ens locals, que han d'impulsar els plans de reactivació, amb la finalitat de pal·liar les afectacions produïdes per la crisi de la COVID-19 en els seus respectius àmbits territorials a Catalunya.
I, per una altra banda, també es preveuen ajudes destinades a la contractació d'un servei de consultoria i assistència tècnica per a l'elaboració d'aquests plans de reactivació socioeconòmica COVID-19.
Aquests ajuts s'adrecen als ajuntaments i als consells comarcals que consten en l'annex d'aquest Decret llei que, d'acord amb les darreres dades publicades a l'Idescat, han estat definits en funció de la població dels municipis i garantint la cobertura de tot el territori.
S'ha fet un tall en municipis amb un mínim nombre d'habitants perquè es considera necessari un mínim de densitat de població que es correspon amb una capacitat econòmica i organitzativa suficientment acreditada dels ajuntaments que els gestionen per poder elaborar i executar els plans, que és l'objectiu primordial de la mesura.
També es dona l'opció de participar els consells comarcals perquè d'aquesta forma es garanteix que aquesta mesura arriba a tot el territori i es continua mantenint un gruix suficient de població perquè l'activitat planificadora tingui eficàcia, cobrint mitjançant els consells comarcals tots aquells municipis de Catalunya amb menys densitat de població.
El capítol III aprova una línia extraordinària i urgent del Programa de treball i formació per pal·liar situacions derivades de la COVID-19, consistent en projectes de millora de l'ocupabilitat dels treballadors, especialment aquells que s'han quedat sense feina a causa de la crisi de la COVID-19 i els que tenen més dificultats d'accés al mercat laboral, per mitjà d'accions d'experiència laboral i accions de formació i, si escau, accions de formació transversal.
Cal tenir en compte que aquesta crisi ja està afectant de forma molt directa els col·lectius més vulnerables i que, malauradament, l'impacte socioeconòmic també arribarà a aquelles persones que mai haguessin pensat que algun dia es trobarien en situació de desocupació.
Per tant, hi haurà nous col·lectius professionals sobre els quals no hi havia cap previsió que es poguessin quedar en situació d'atur.
Aquesta línia pretén incidir de forma directa sobre aquests dos col·lectius.
En concret, la mesura de treball i formació línia COVID-19 anirà adreçada a les persones que han perdut la feina a partir del 14 de març de 2020 i a persones en risc de caure en situació d'atur de llarga durada, no perceptores de prestació per desocupació o subsidi ni ajuts, preferentment més grans de 45 anys.
Aquests dos col·lectius han estat els més afectats per l'estat d'alarma i la crisi generada per aquest.
El capítol IV preveu una mesura d'ajuts per al manteniment de l'ocupació en microempreses i per part d'autònoms amb persones a càrrec seu, que s'han vist afectades per la crisis de la COVID-19, i amb l'objecte d'evitar la desocupació de les persones que tenen contractades.
Es tracta d'uns ajuts econòmics que tenen per objecte tornar a l'activitat a persones, famílies i empreses afectades.
Els beneficiaris són microempreses o autònoms que tinguin contractades fins a deu treballadors, i que hagin mantingut la plantilla ja sigui perquè hagin efectuat un expedient temporal de regulació d'ocupació o hagin reduït la jornada laboral dels contractes de treball.
La mesura consisteix en un ajut del 50% del salari mínim interprofessional per a un màxim de tres treballadors i durant sis mesos, o la part proporcional equivalent en el cas de contractes a jornada parcial, sempre que aquestes microempreses i autònoms mantinguin el 100% de la plantilla que tenien en el moment anterior a l'estat d'alarma i, com a mínim, durant els 12 mesos següents al reinici de l'activitat.
El capítol V preveu mesures de suport a les microempreses, autònoms, les empreses cooperatives i de l'economia social.
Aquestes mesures tenen per objecte l'impuls de projectes de transformació digital i de nous models de negoci i activitat econòmica amb l'objectiu de mantenir l'ocupació i la millora de l'ocupabilitat, afrontar millor els reptes sorgits de la nova realitat socioeconòmica, de manera que es reforci la viabilitat de les microempreses, els autònoms i les empreses cooperatives i de l'economia social.
A aquestes efectes, es preveuen dues línies de subvencions diferenciades sobre la base de la tipologia d'empresa objecte de l'ajut.
Una primera línia de mesures va destinada al suport dels treballadors de microempreses i a autònoms, que ocupin fins a 10 treballadors, i que s'han vist agreujades pels efectes de les mesures preventives i de contenció derivades de la crisi sanitària de la COVID-19.
Una segona línia de mesures de suport a projectes singulars per a la reactivació socioeconòmica COVID-19 per a empreses cooperatives i de l'economia social, que va totalment alineada amb la primera proposta de l'Associació Economia Social de Catalunya (AESCAT), que agrupa les entitats representatives de l'economia social i solidària ‒el cooperativisme, el tercer sector social, les mutualitats i l'economia solidària‒ apostant perquè l'economia social i solidària sigui una proposta tinguda en compte per minimitzar l'impacte sobre l'ocupació i l'activitat socioempresarial, perquè és una peça clau per assolir un model de desenvolupament socioeconòmic sostenible, divers i centrat en les persones i arrelat al territori.
El capítol VI preveu mesures en els programes en matèria de treball autònom, amb una previsió de flexibilització en la convocatòria de suport a la consolidació, enfortiment i reinvenció del treball autònom a Catalunya, preveient mesures com l'augment de les sessions d'assessorament, o l'adaptació de les sessions d'informació a les noves necessitats derivades de la crisi de la COVID-19.
Així mateix, s'anuncia una ampliació del pressupost destinat a la convocatòria anual dels programes d'ajuts a la creació del treball autònom dels joves entre 18 i 29 anys, per poder disposar d'una renda de subsistència durant la primera fase de la posada en marxa de l'activitat.
En relació amb el capítol VII, el Decret llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, modificat parcialment pel Decret llei 8/2020, de 24 de març, estableix diverses mesures relacionades amb la suspensió dels contractes administratius afectats per la situació de l'estat d'alarma declarada pel Reial decret 463/2020, de 14 de març.
Concretament, l'article 1.6, en la redacció donada per l'article 1 del Decret llei 8/2020, de 24 de març, disposa que els contractes de menjadors escolars queden subjectes al règim establert a l'article 34.4 del Reial decret llei 8/2020, de 17 de març, pel que fa a la suspensió i al pagament de les indemnitzacions corresponents i que, a sol·licitud del contractista i per resolució del conseller o consellera d'Educació, s'establiran les mesures necessàries per al reequilibri econòmic d'aquests contractes.
La regulació es refereix únicament a la gestió indirecta contractual dels serveis de menjador i no inclou, per tant, la gestió indirecta no contractual a través de les associacions de pares i mares d'alumnes, i altres entitats, que és característica del nostre sistema de gestió d'aquests serveis.
En aquest sentit, l'article 5 del Decret 219/1989, d'1 d'agost, de delegació de competències de la Generalitat a les comarques en matèria d'ensenyament, disposa que les comarques podran establir convenis i contractes amb entitats públiques i privades per a la gestió dels serveis delegats.
Igualment, l'article 10 del Decret 160/1996, de 14 de maig, pel qual es regula el servei escolar de menjador als centres docents públics de titularitat del Departament d'Ensenyament, preveu fórmules no contractuals de gestió indirecta del servei de menjador escolar, com els convenis amb establiments oberts al públic, entitats o institucions que ofereixin garantia suficient de la prestació correcta del servei.
Atesa, doncs, la realitat del nostre sistema de gestió dels menjadors escolars de titularitat del Departament d'Educació, cal preveure el règim d'indemnització en el cas de la gestió sota fórmules no contractuals, tal com es fa, en relació amb els serveis socials, mitjançant la disposició addicional primera del Decret llei 8/2020, de 24 de març.
Amb aquesta finalitat, mitjançant l'article 2 es modifica parcialment el Decret llei 7/2020, de 17 de març, amb l'afegit d'una nova disposició addicional per la qual es regula el procediment per al reequilibri econòmic en relació amb els instruments no contractuals de gestió dels serveis de menjadors escolars, als quals caldrà aplicar els mateixos criteris de determinació de l'equilibri econòmic que es fixin en relació amb els instruments contractuals.
Per tot això, es proposa afegir al Decret llei 7/2020, de 17 de març una disposició addicional quarta que dona resposta a la situació plantejada.
Respecte del capítol VII, referit a mesures en matèria de mobilitat i pel que fa a l'àmbit específic dels treballadors del sector agrari, escau adoptar mesures que coadjuvin a l'impuls de la reactivació econòmica en els sectors de proximitat i al reequilibri territorial.
En concret, es tracta de facilitar els seus desplaçaments motivats per les campanyes agràries, sempre en el marc fixat per l'Acord del Govern 28 d'abril de 2020, pel qual s'impulsa la coordinació i el seguiment de la campanya agrària en el context de la pandèmia generada per la COVID-19.
En aquest sentit, atesa la importància de la campanya agrària, i especialment de la recollida del producte, per nodrir la cadena alimentària de productes bàsics, s'incorporen en el Decret llei un conjunt de mesures per adequar l'ús del sistema de transport públic i la mobilitat, davant l'emergència derivada d'aquesta pandèmia, a les necessitats especifiques esmentades, en termes adequats a la Resolució SLT/747/2020, de 17 de març, per la qual s'adopten mesures complementàries en l'àmbit del transport públic de viatgers pel SARS-CoV-2.
En quan les disposicions addicionals, la primera preveu la possibilitat, si escau, d'ampliar els imports màxims que s'hi destinen i la segona preveu la possibilitat d'efectuar una bestreta al centres especials de treball per mesos vençuts, per atendre la situació excepcional derivada de la COVID-19, per tal de poder donar el suport a les persones afectades en aquests centres i preveient una posterior regularització de les quantitats.
Aquesta disposició va alineada amb la mesura 2 del Pla de mesures urgents per a la reactivació econòmica de la Confederació del Tercer Sector.
En darrer terme, les disposicions finals preveuen l'aprovació de les corresponents convocatòries i instruccions necessàries per al desplegament dels ajuts que regula aquest Decret llei, i la disposició final segona en preveu l'entrada en vigor.
Atesa la greu situació de crisi sanitària plantejada i, d'acord amb article 38 de la Llei 13/2008, del 5 de novembre, de la presidència de la Generalitat i del Govern i en ús de l'autorització que concedeix l'article 64 de l'Estatut d'autonomia de Catalunya, a proposta del vicepresident del Govern i conseller d'Economia i Hisenda i amb la deliberació prèvia del Govern,
Mesures complementàries de transparència de l'abonament de subministraments i altres per fer front al context generat per la COVID-19
Seguiment dels pagaments per avançat
1.1 Les despeses vinculades a contractes d'emergència o altres despeses que tinguin com a finalitat fer front al context generat per la COVID-19, i necessitin o hagin necessitat l'abonament d'una bestreta amb caràcter previ a la seva realització, tenen la consideració de despesa a justificar en virtut de l'article 16 del Reial decret llei 7/2020, de 12 de març, pel qual s'adopten mesures urgents per respondre a l'impacte econòmic de la COVID-19.
Els lliuraments de fons necessaris per fer front a les despeses els ha d'abonar a l'adjudicatari la Tresoreria de la Generalitat de Catalunya.
1.2 L'acreditació formal de la realització d'aquestes despeses serà objecte de verificació per part de la Intervenció General en el termini de tres mesos a partir de la data d'aixecament de l'estat d'alarma.
Les actuacions inclouran la comprovació de la justificació de l'emergència mitjançant la resolució de l'òrgan corresponent, l'encàrrec de l'actuació a dur a terme, l'existència de l'albarà d'entrega en el cas de subministraments, la factura, així com la recepció de la prestació efectuada.
El resultat del control es publicarà al web del Departament de la Vicepresidència i d'Economia i Hisenda.
1.3 Aquestes disposicions també són d'aplicació quan la contractació per a l'atenció d'aquestes necessitats s'hagi de produir a l'estranger i en el cas dels convenis de règim especial previstos en la disposició addicional tercera del Decret llei 8/2020, de 24 de març, de modificació parcial del Decret llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, i d'adopció d'altres mesures complementàries.
Mesura d'ajuts directes per al finançament dels plans de reactivació socioeconòmica COVID-19 en l'àmbit d'ocupació
Plans de reactivació socioeconòmica COVID-19
Els plans de reactivació socioeconòmica COVID-19 són els instruments de planificació que han de permetre, des de l'àmbit local i de manera concertada, identificar les actuacions necessàries i urgents per contenir l'impacte socioeconòmic com a conseqüència de les mesures preventives i de contenció derivades de la situació de la COVID-19 i per millorar la situació d'ocupabilitat de les persones, així com la reactivació de les empreses en la seva activitat productiva.
L'objecte d'aquesta mesura és regular un ajut, amb caràcter extraordinari, per raons d'interès públic i social, a les administracions locals de Catalunya per impulsar l'elaboració i execució dels Plans de reactivació socioeconòmica COVID-19 en l'àmbit de l'ocupació, mitjançant uns ajuts econòmics adreçats a finançar els costos que se'n derivin, amb la finalitat de pal·liar les afectacions produïdes per la crisi de la COVID-19 a Catalunya
4.1 Les entitats beneficiàries d'aquests ajuts són els ajuntaments i els consells comarcals que consten en l'annex d'aquest Decret llei, organitzats en funció de la seva dimensió, de forma que es garanteix que aquesta mesura arriba a tot el territori.
Les entitats beneficiàries d'aquests ajuts podran executar les actuacions subvencionades mitjançant els seus organismes autònoms o les entitats dependents o vinculades, amb competència en matèria de polítiques actives d'ocupació, desenvolupament local i de promoció de l'ocupació de manera concertada.
4.2 Les entitats locals i consells comarcals determinats a l'annex d'aquest Decret llei, i els seus ens de gestió si escau, com a beneficiaris dels ajuts del Pla de reactivació socioeconòmica COVID-19, han de complir els requisits establerts a la Llei 38/2003, de 17 de novembre, general de subvencions.
Actuacions, despeses subvencionables i import de l'ajut
Els projectes subvencionables en l'àmbit del Pla de reactivació socioeconòmica COVID-19 inclouen dues actuacions, que són:
a) La contractació laboral de dos tècnics o tècniques per executar, coordinar i fer el seguiment del Pla.
Aquestes persones han d'haver estat inscrites com a demandants d'ocupació abans de la contractació i tenir una titulació universitària oficial vinculada a la tasca a desenvolupar, o bé, si no hi està vinculada, ha d'acreditar una experiència laboral relacionada amb la tasca, d'un mínim de 3 anys.
Són subvencionables els costos laborals d'aquesta contractació, per un import de 34.400,00 euros per persona.
Aquesta quantia es correspon a 12 mesos d'execució, per un contracte a jornada completa.
Té el caràcter de retribució mínima, i inclou el salari brut mensual, més el prorrateig de les pagues extraordinàries i les despeses de la cotització empresarial.
b) L'elaboració del Pla mitjançant la contractació d'una persona tècnica, o la dedicació d'una persona experta de la pròpia entitat assignada a aquesta tasca.
En cas de nova contractació la persona ha d'haver estat inscrita com a demandant d'ocupació abans de la contractació i tenir una titulació universitària oficial, la qual ha d'estar vinculada a la tasca a desenvolupar, o bé, malgrat no estigui vinculada, acrediti una experiència laboral relacionada amb la tasca, d'un mínim de 3 anys.
En el cas que la tasca sigui assumida per una persona tècnica de la pròpia entitat, ha de constar un encàrrec específic d'aquestes funcions.
Aquest contracte pot ser substituït per la contractació d'un servei de consultoria i assistència com a suport a l'elaboració del pla de reactivació socioeconòmica COVID-19.
L'import màxim de l'ajut és de 34.400,00 euros.
La contractació dels serveis de consultoria i assistència per realitzar les actuacions previstes en aquesta mesura s'ha de dur a terme d'acord amb el que estableix la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, i s'ha de valorar el coneixement del territori que aportin les empreses licitadores.
Seran subvencionables els projectes iniciats i no finalitzats, a partir del 14 de març de 2020.
El termini d'execució total dels projectes finalitza com a màxim un cop exhaurits els 12 mesos de contracte del personal tècnic, que s'ha de produir com a màxim dintre dels dos mesos següents a la data de notificació de l'atorgament de la subvenció.
7.1 Les entitats locals i els consells comarcals indicats a l'annex d'aquest Decret llei han de presentar la sol·licitud i la documentació corresponent per via telemàtica, d'acord amb les indicacions que determini l'òrgan competent.
7.2 Juntament amb la sol·licitud degudament emplenada i signada, s'ha de presentar, segons el model normalitzat disponible, la documentació següent:
Memòria explicativa del projecte, que ha de contenir la justificació de la necessitat del pla en el context socioeconòmic de l'àmbit d'actuació.
Declaració responsable de l'entitat sol·licitant conforme compleix els requisits per poder ser beneficiari de les ajudes previstes.
7.3 El termini de presentació de les sol·licituds s'inicia l'endemà de la publicació d'aquest Decret llei i finalitza el 29 de maig de 2020.
8.1 Aquests ajuts es tramiten conforme amb el procediment previst a la Llei 38/2003 de 17 de novembre, general de subvencions i al text refós de la Llei de finances públiques de Catalunya, aprovat pel Decret legislatiu 3/2002, de 24 de desembre atenent a la singularitat derivada de l'impacte econòmic i social del COVID-19, que permeten apreciar la concurrència de raons d'interès públic, econòmic i social que dificulten la convocatòria pública de les referides subvencions.
8.2 La resolució d'atorgament dels ajuts directes correspon a la persona titular de la Direcció del Servei Públic d'Ocupació de Catalunya, i el termini per dictar la resolució és d'un mes a partir de l'endemà de la presentació de les sol·licituds.
9.1 L'import màxim corresponent a l'atorgament d'aquests ajuts econòmics és de, 6.708.000,00 d'euros corresponents al pressupost del 2020, a càrrec de les partides pressupostàries 6204.D/460000190/331D/0000 FPAO, 6204.D/461000190/331D/0000 FPAO i 6204.D/469000190/331D/0000 FPAO.
9.2 Les actuacions previstes en aquesta mesura podran ser elegibles a través del Programa Operatiu FSE de Catalunya 2014-2020, núm. CCI2014ES05SFOP007 del Fons Social Europeu.
Aquests ajuts són compatibles amb qualsevol altre ajut concedit amb la mateixa finalitat que estigui finançat per altres administracions o ens públics o privats, ja siguin d'àmbit local, nacional, estatal, de la Unió Europea o d'organismes internacionals, incloses les reduccions dels costos de la Seguretat Social.
L'import dels ajuts concedits en cap cas pot ser d'una quantia que superi els costos d'execució de les actuacions.
Seguiment i justificació de despeses
12.1 Un cop executades les actuacions, les entitats beneficiàries han de presentar un compte justificatiu amb certificat de l'interventor o interventora, respecte de les despeses realitzades i pagades.
12.2 El compte justificatiu ha d'incloure el Pla de reactivació socioeconòmica COVID-19, una breu memòria de l'activitat de les persones tècniques contractades, per coordinar, impulsar i fer el seguiment del Pla i el detall dels conceptes pels quals s'han imputat les despeses i l'import corresponent.
12.3 El termini per presentar la justificació serà com a màxim de dos mesos, a partir de l'endemà de finalitzar l'execució.
La persona titular de la direcció dels Servei Públic d'Ocupació de Catalunya establirà, mitjançant una instrucció, els mecanismes de seguiment i control que permetin comprovar l'execució correcta de les actuacions per les quals es concedeix l'ajut.
En l'execució de les tasques de seguiment i control es pot demanar als ens locals i als consells comarcals beneficiaris tota la informació i la documentació complementària que es consideri necessària per a l'avaluació correcta de les justificacions de despesa presentades.
Igualment, els ajuntaments i els consells comarcals beneficiaris estan obligats a facilitar tota la informació que els requereixin els òrgans de control de l'Administració de la Generalitat.
Les entitats beneficiàries d'aquestes subvencions estaran subjectes a les obligacions previstes a l'article 14 i concordants de la Llei 38/2003 de 17 de novembre, general de subvencions.
Mesura de línia extraordinària i urgent COVID-19 del Programa de treball i formació
14.1 L'objecte d'aquesta mesura és atorgar subvencions per tal de millorar l'ocupabilitat de les persones desocupades amb dificultats d'accés al treball, la situació de les quals s'ha vist agreujada per efectes de les mesures preventives i de contenció derivades de la situació de la COVID-19.
14.2 Aquesta mesura s'emmarca en l'àmbit del Programa treball i formació, gestionat pel Servei Públic d'Ocupació de Catalunya, el qual haurà d'aprovar una convocatòria extraordinària.
Poden ser beneficiàries d'aquestes subvencions les administracions locals de Catalunya o els seus organismes autònoms o les entitats amb competència en matèria de polítiques actives d'ocupació, desenvolupament local i de promoció de l'ocupació, dependents o vinculades a aquelles, que es determinin a la convocatòria extraordinària.
Aquest Programa ofereix una experiència laboral a les persones destinatàries mitjançant la subscripció d'un contracte de treball i una acció de formació transversal.
16.1 Accions d'experiència laboral.
Els àmbits d'actuació per a les accions d'experiència laboral són:
a) Activitats de suport a la represa de l'activitat: tots aquells àmbits d'actuació locals relacionats amb activitats de suport a la represa de l'activitat per raó de la reactivació de l'activitat econòmica afectada per la COVID-19, com per exemple agents cívics per a mercats municipals, transports públics, informadors de suport a altres serveis locals, com policia local, entre d'altres.
b) Activitats d'interès social i educatiu: tots aquells àmbits de suport a tasques socials i educatives, com per exemple, acompanyar al metge, distribució d'aliments i/o medicaments, recollida de proves mèdiques, suport a deures escolars, suport telemàtic en tasques educatives i altres tipus de suport a les famílies, a la comunitat i a la gent gran.
c) Altres activitats addicionals als àmbits d'actuació habituals de les entitats locals.
La durada del contracte ha de ser de 9 mesos a jornada completa.
Les accions d'experiència laboral han de ser competència de l'entitat beneficiària, no podent substituir llocs de treball estructurals, sinó activitats addicionals a l'activitat habitual del personal de l'Administració local.
16.2 Accions de formació transversal.
Les accions de formació transversal a realitzar per les persones contractades estaran incloses dins les famílies professionals ADG Administració i gestió i SAN Sanitat.
La resolució de convocatòria extraordinària indicarà els mòduls formatius a impartir.
Les persones contractades han de realitzar 60 hores de formació, durant el període d'execució del contracte i dins de la jornada laboral.
17.1 Les actuacions previstes en aquesta mesura s'adrecen a les persones inscrites al Servei Públic d'Ocupació de Catalunya com a demandants d'ocupació no ocupades (DONO) a partir del dia 16 de març de 2020, inclòs.
Així mateix, també s'adrecen a les persones en risc de caure en situació d'atur de llarga durada, no perceptores de prestació per desocupació o subsidi, ni d'ajuts.
17.2 Com a mínim, el 50% de les persones contractades han de ser dones.
En cas que el nombre de contractes a formalitzar sigui imparell, s'ha de prioritzar la contractació de dones.
17.3 En el procés de selecció i d'acord amb l'article 34 del Reial decret legislatiu 3/2015, de 23 d'octubre, pel qual s'aprova el text refós de la Llei d'ocupació, en el seu apartat 1, els processos d'intermediació s'han de prestar d'acord amb els principis d'igualtat d'oportunitats en l'accés a l'ocupació, la no discriminació, garantint-se la plena transparència en el seu funcionament.
18.1 L'import màxim destinat a la concessió de les subvencions previstes en aquesta mesura és de 15.000.000 euros, a càrrec de les partides pressupostàries 6204.D/460000190/331E/0000 FPAO, 6204.D/461000190/331E/0000 FPAO i 6204.D/469000190/331E/0000 FPAO.
18.2 Les actuacions previstes en aquesta mesura poden ser elegibles a través del Programa operatiu FSE de Catalunya 2014-2020, núm. CCI2014ES05SFOP007 del Fons Social Europeu,
Mesura d'ajuts per al manteniment de l'ocupació en microempreses i treballadors autònoms
20.1 L'objecte d'aquesta mesura d'ajut, és mantenir l'ocupació dels treballadors contractats en microempreses i per part treballadors autònoms, i a aquest efecte s'aprovarà una convocatòria extraordinària.
20.2 La finalitat d'aquesta mesura és, per tant, que els treballadors autònoms i les microempreses, la situació de les quals s'ha vist agreujada per efectes de les mesures preventives i de contenció derivades de la situació de la COVID-19, puguin reiniciar la seva activitat, evitant així la desocupació de les persones amb les quals tinguin una relació laboral.
21.1 Poden ser entitats beneficiàries d'aquesta subvenció les microempreses i els treballadors autònoms que ocupin fins a 10 treballadors, constituïdes legalment i amb establiment operatiu a Catalunya, que hagin vist suspesa la seva activitat per raó de la declaració de l'estat d'alarma regulat al Reial decret, 463/2020, de 14 de març, pel qual es declara l'estat d'alarma per la gestió de la situació de crisi sanitària ocasionada per la COVID-19.
21.2 Aquestes microempreses i treballadors autònoms han de mantenir el 100% de la plantilla que tenien en el moment en que es va declarar l'estat d'alarma, com a mínim, durant els 12 mesos següents a l'atorgament de l'ajut per al reinici de l'activitat.
22.1 Són subvencionables els costos laborals dels treballadors que formin part de la plantilla de les entitats beneficiàries, fins a un màxim de 3, per un període de sis mesos des del reinici de l'activitat.
22.2 La quantia de la subvenció a atorgar és un mòdul econòmic equivalent al 50% del salari mínim interprofessional vigent en el moment de publicar-se aquest Decret llei, l'import del qual s'ha de publicar a la convocatòria extraordinària.
23.1 Es concedirà una bestreta del 90% de l'import de la subvenció que es realitzarà en la mateixa resolució d'atorgament, sense necessitat d'aportar cap aval o garantia, atesa la naturalesa dels beneficiaris i la urgència i la necessitat de pal·liar els efectes provocats per la crisi sanitària de la COVID-19.
23.2 Aquests ajuts són compatibles amb qualsevol altre ajut concedit amb la mateixa finalitat que estigui finançat per altres administracions o ens públics o privats, ja siguin d'àmbit local, nacional, estatal, de la Unió Europea o d'organismes internacionals, incloses les reduccions dels costos de Seguretat Social.
Sol·licituds i procediment de concessió.
24.1 Les sol·licituds i altres tràmits associats al procediment de concessió de les subvencions i la seva justificació s'han de presentar segons models normalitzats i seguint les indicacions que estaran disponibles a l'espai Tràmits de la Seu electrònica de la Generalitat de Catalunya.
24.2 El procediment de concessió d'aquestes subvencions és el de concurrència no competitiva.
El procediment de concessió de subvenció s'inicia l'endemà de la data de publicació de la convocatòria extraordinària.
Aplicació pressupostària i finançament.
25.1 L'import corresponent a l'atorgament dels ajuts econòmics per aquesta mesura és de 5.000.000,00 d'euros, a càrrec de la partida pressupostària D/470000190/331E/0000 FFSE20 FGFSE20, del 2020 i del 2021.
25.2 L'efectivitat del ajuts al que es refereix el present capítol resta sotmesa a la tramitació i posterior aprovació del corresponent acord de pluriennalitat.
25.3 Les actuacions previstes en aquesta mesura s'emmarquen en la prioritat d'inversió descrita a l'article 3 a) v) del Reglament (UE) 1304/2013 relatiu al Fons Social Europeu, a través del Programa operatiu FSE de Catalunya 2014-2020, núm. CCI2014ES05SFOP007 del Fons Social Europeu a l'eix 1, prioritat d'inversió 8.5.
Mesures de suport a les microempreses, treballadors autònoms, les empreses cooperatives i de l'economia social
26.1 Aquesta mesura té per objecte l'impuls de projectes de transformació digital i de nous models de negoci i activitat econòmica amb l'objectiu del manteniment de l'ocupació i la millora de l'ocupabilitat, afrontar millor els reptes sorgits de la nova realitat socioeconòmica, de manera que es reforci la viabilitat de les microempreses, els treballadors autònoms i les empreses cooperatives i de l'economia social.
26.2 S'estableixen dues línies de subvencions diferenciades segons la tipologia d'empresa objecte de l'ajut:
Mesures de suport a les microempreses i treballadors autònoms, que ocupin fins a 10 treballadors, i que s'han vist agreujades pels efectes de les mesures preventives i de contenció derivades de la crisi sanitària de la COVID-19.
Mesures de suport a projectes singulars per a la reactivació socioeconòmica COVID-19 per a empreses cooperatives i de l'economia social.
Objecte i finalitat de les línies d'ajut
27.1 L'objecte de la línia 1 és l'impuls de projectes de transformació digital i de nous models de negoci i la seva formació associada, amb l'objectiu del manteniment de l'ocupació i la millora de l'ocupabilitat dels treballadors en microempreses i per part de treballadors autònoms, que ocupin fins a 10 treballadors, i que s'han vist agreujades pels efectes de les mesures preventives i de contenció derivades de la crisi sanitària de la COVID-19.
La línia 1 s'articula mitjançant una subvenció per portar a terme aquests projectes, adreçada a les entitats que representen les microempreses i els treballadors autònoms, amb la finalitat que aquestes puguin adaptar la prestació dels seus serveis a la nova realitat, atès que el seu model de negoci actual comporta relació presencial en la prestació de les seves activitats.
27.2 La línia 2 té per objecte reactivar econòmicament les empreses d'economia social, mitjançant processos d'intercooperació, i a través d'actuacions estratègiques i/o d'altres de complementàries, per tal d'aportar a aquestes empreses eines i solucions davant la situació actual de pandèmia i postpandèmia, i per poder afrontar millor els reptes sorgits de la nova realitat socioeconòmica, de forma que es reforci la viabilitat de les empreses, la competitivitat de l'economia social i el manteniment i la dinamització de l'ocupació.
27.3 Als efectes previstos en els apartats anteriors, se n'ha de publicar una convocatòria extraordinària.
28.1 Són beneficiàries de la línia 1 les entitats amb seu a Catalunya, amb vinculació sectorial, que acreditin que representen les microempreses i els treballadors autònoms dels sectors prioritzats a partir de convenis d'adhesió.
Per a la formació associada, aquestes entitats han d'estar inscrites en el Registre de centres de formació del Servei Públic d'Ocupació de Catalunya en l'àrea professional objecte de la formació.
En cas contrari, s'han d'agrupar amb una o més entitats de formació que compleixin els requisits anteriors i que no hagin reduït la seva plantilla des de la declaració de l'estat d'alarma.
28.2 Poden ser beneficiàries de la línia 2 les empreses cooperatives que tinguin experiència en l'àmbit del projecte i demostrin la seva capacitat.
29.1 Respecte a la línia 1, són subvencionables els projectes orientats a oferir serveis als sectors del comerç, l'hostaleria, el turisme i la cultura, que plantegin pràctiques de transformació digital, nous models de negoci i noves formes de treballar, també sobre seguretat i salut laboral, així com la formació associada per al desenvolupament d'aquests projectes en les microempreses.
29.2 Els projectes de la línia 2 que poden ser objecte d'ajut són els següents:
a) Projectes singulars de reactivació econòmica (eix A)
Es consideren projectes singulars de reactivació econòmica aquells nous projectes singulars d'intercooperació i/o fusió per al manteniment i/o el creixement de l'activitat econòmica i de llocs de treball.
Les empreses cooperatives promotores del projecte, i si escau, les altres persones jurídiques que hi participin, han de tenir una facturació conjunta superior als 500.000 euros anuals, segons l'últim balanç.
b) Projectes singulars de reactivació econòmica integrals (eix B)
Es consideren projectes singulars de reactivació econòmica integrals aquells nous projectes singulars d'intercooperació i/o fusió per al manteniment i/o el creixement de l'activitat econòmica i de llocs de treball.
Les empreses cooperatives promotores del projecte, i si escau, les altres persones jurídiques que hi participin, han de tenir una facturació conjunta superior als 2.000.000 euros anuals, segons l'últim balanç.
c) Projectes singulars d'alt impacte estratègic de l'economia social (eix C)
Es consideren projectes singulars d'alt impacte estratègic de l'economia social aquells nous projectes singulars de creixement o d'intercooperació i/o fusió que demostrin una rellevància estratègica de dimensionament i posicionament en el mercat de l'economia social.
Les empreses cooperatives promotores del projecte, i si escau, les altres persones jurídiques que hi participin, han de tenir una facturació conjunta superior als 20.000.000 euros anuals, segons l'últim balanç.
29.3 Són prioritaris els projectes que aprofundeixin en la digitalització i la innovació tecnològica, la distribució de productes als consumidors de forma ecològica, el consum responsable, el reforçament de l'àmbit cultural i la generació de propostes industrials de producció de béns i serveis per la lluita contra la COVID-19.
Import de l'ajut i despeses subvencionables
30.1 Respecte a la línia 1, la quantia de la subvenció a atorgar és un import màxim de 60.000 euros, desglossada en els conceptes següents:
a) Un màxim de 30.000,00 euros per a la definició, disseny, execució i seguiment del projecte.
b) Un màxim de 30.000,00 euros per a l'execució de la formació pel desenvolupament dels projectes, en funció de les persones destinatàries previstes en sol·licitud, multiplicat per la durada i el mòdul econòmic.
30.2 En relació amb la línia 2, l'import màxim de l'ajut a atorgar correspon a les despeses en les quals puguin incórrer les entitats que participen en el projecte singular de reactivació socioeconòmica respecte de les actuacions indicades a l'article anterior, amb el límit de 50.000, 160.000 i 400.000, segons es tracti de l'eix A, B o C, respectivament.
a) Les despeses per elaborar l'estudi de viabilitat tècnica i econòmica del projecte.
b) Les remuneracions del personal que participi en els treballs del projecte, i/o que acompleixi tasques en la seva elaboració, execució, desenvolupament o seguiment.
El personal pot ser contractat directament per l'entitat.
Les empreses o entitats beneficiaries poden imputar, com a despeses de personal, un màxim de 32.000 euros per treballador o soci treballador.
Les despeses de desplaçaments de les persones contractades per l'empresa o l'entitat estan subjectes als límits i condicions que estableix l'article 9 del Reial decret 439/2007, de 30 de març, pel qual s'aprova el Reglament de l'impost de la renda de les persones físiques i es modifica el Reglament de plans i fons de pensions, aprovat pel Reial decret 304/2004, de 20 de febrer, o les seves posteriors modificacions i revisions.
a) El 100% de la despesa quan s'utilitzi el transport públic.
b) 0,19 euros per quilòmetre en cas que s'utilitzi el vehicle propi i les despeses de peatge i aparcament que siguin necessaris.
c) Les despeses de lloguer necessàries per desenvolupar el projecte.
d) Les despeses vinculades a la posada en marxa de nous serveis, productes, obertura a nous clients i mercats.
e) Les despeses de comunicació i difusió necessàries per al projecte: creació d'eines, dissenys i recursos web.
f) Les despeses de material, publicitat i comunicació vinculades a la difusió del projecte.
g) Les despeses de formació i organització de tallers, actes i sessions.
h) Primes d'assegurances vinculades a la realització de les actuacions.
i) L'import de l'IVA efectivament suportat i no recuperable.
Les entitats beneficiàries han de declarar la situació en què estan respecte d'aquest impost.
En el cas que estiguin subjectes a un règim de prorrata general o especial, només es pot imputar el percentatge que legalment els correspon.
j) Les despeses indirectes de fins a un màxim del 15% de l'import total del projecte.
Les despeses d'amortització dels béns necessaris per dur a terme el projecte es poden incloure dins d'aquestes despeses indirectes.
k) Les despeses de l'informe de l'auditor relatiu a la justificació de la subvenció atorgada.
l) Les despeses d'inversió, que en aplicació del criteri d'importància relativa són comptabilitzades com a despeses.
Per a aquests casos, l'informe de l'auditor s'ha de pronunciar sobre si les inversions s'han comptabilitzat en un compte de despesa.
m) Altres despeses que responguin de manera inequívoca a les necessitats del projecte, sempre que l'entitat les hagi inclòs al pressupost i estiguin degudament acreditades.
31.1 Es concedirà una bestreta del 90% de l'import de la subvenció que es realitzarà en la mateixa resolució d'atorgament, sense necessitat d'aportar cap aval o garantia, atesa la naturalesa dels beneficiaris i la urgència i la necessitat de pal·liar els efectes provocats per la crisi sanitària de la COVID-19.
31.2 Aquests ajuts són compatibles amb qualsevol altre ajut concedit amb la mateixa finalitat que estigui finançat per altres administracions o ens públics o privats, ja siguin d'àmbit local, nacional, estatal, de la Unió Europea o d'organismes internacionals, incloses les reduccions dels costos de Seguretat Social.
Sol·licituds, gestió i procediment de la concessió.
32.1 Les sol·licituds i altres tràmits associats al procediment de concessió i la seva justificació s'han de presentar segons models normalitzats i seguint les indicacions que estaran disponibles a l'espai Tràmits de la Seu electrònica de la Generalitat de Catalunya [URL], en el cercador de Tràmits gencat
32.2 La gestió de les subvencions de la línia 1 regulada en aquest capítol V correspon al Consorci per a la Formació Contínua de Catalunya i la gestió de les subvencions de la línia 2, correspon a la Direcció General d'Economia Social, el tercer sector i les cooperatives.
32.3 El procediment de concessió de les subvencions regulades a la línia 1 és el de concurrència no competitiva.
32.4 El procediment de concessió de les subvencions de la línia 2 és el de concurrència competitiva.
Els criteris de valoració de les sol·licituds es regularan en la resolució de convocatòria.
32.5 El termini per dictar la resolució de les subvencions de la línia 1 i 2 serà de tres mesos a partir de l'endemà del dia que finalitzi el termini de presentació de sol·licituds.
Seguiment i justificació de les despeses
33.1 El termini per presentar la justificació de la línia 1 serà com a màxim de dos mesos, a partir de l'endemà de finalitzar l'execució.
L'òrgan competent establirà mitjançant una instrucció els mecanismes de seguiment i control que permetin comprovar l'execució correcta de les actuacions per les quals es concedeix l'ajut.
33.2 Respecte a la línia 2, el Departament de Treball, Afers Socials i Famílies ha d'establir els mecanismes de seguiment i control que permetin comprovar la realització de les diferents accions del projecte i el manteniment dels llocs de treball pels quals s'ha rebut l'ajut econòmic, sense perjudici de les accions de control complementàries que es decideixi dur a terme per al seguiment correcte de la mesura implementada.
33.3 La justificació de l'aplicació dels fons percebuts i el compliment de la finalitat de la subvenció es determinarà en la convocatòria corresponent, d'acord amb la normativa en matèria de subvencions.
33.4 El termini i la documentació a presentar per justificar les subvencions s'establirà a les convocatòries corresponents.
34.1 L'import màxim corresponent a aquesta mesura és de 6.300.000,00 euros.
L'import corresponent a l'atorgament dels ajuts econòmics per a la línia 1 és de 2.400.000,00 euros i per a la línia 2 és de 3.900.000,00 euros.
34.2 L'import corresponent a l'atorgament de les subvencions de la línia 1 és de 2.400.000,00 d'euros i es finançarà mitjançant transferència de crèdit que efectuarà el Departament de Treball, Afers Socials i Famílies al Consorci per a la Formació Contínua de Catalunya.
34.3 L'import corresponent a l'atorgament de les subvencions de la línia 2 es de 3.900.000,00 euros i s'imputarà a la partida pressupostaria BE15 D/470000190/3311/0000.
34.4 Atès que el termini d'execució abastarà dos anys, 2020 i 2021, l'efectivitat del ajuts als que es refereix el present capítol resta sotmesa a la tramitació i posterior aprovació del corresponent acord de pluriennalitat
34.5 En el cas que no s'exhaureixi el crèdit corresponent a la línia 2, es podrà incrementar la dotació corresponent a la línia 1.
Mesures en els programes en matèria de treball autònom COVID-19
Flexibilització en els programes en matèria de treball autònom COVID-19
Per tal que els treballadors inscrits al règim del treball autònom en actiu disposin d'un servei de suport i assessorament per fer front a la situació derivada de la COVID-19, l'òrgan concedent procedirà a flexibilitzar la convocatòria del programa Consolida't 2020 de suport a la consolidació, enfortiment i reinvenció del treball autònom a Catalunya, amb mesures com l'augment de les sessions d'assessorament, així com l'adaptació de les sessions d'informació i formació a les noves necessitats derivades d'aquesta crisi sanitària.
36.1 L'import inicial de la convocatòria anual prevista del programa d'ajuts a la creació de treball autònom dels joves d'entre 18 i 29 anys, inscrits al registre de Garantia Juvenil, ambdós inclosos, que és de 6.125.000,00 euros, s'amplia fins a 15.000.000,00 d'euros, per poder disposar d'una renda de subsistència durant la primera fase de posada en marxa de la seva activitat, i per tal de poder atendre un major nombre de destinataris.
36.2 D'aquest crèdit complementari de l'exercici 2020, de 7.100.000,00 euros, els aporta mitjançant transferència de crèdit el Servei Públic d'Ocupació de Catalunya, a favor de la Direcció General de Relacions Laborals, Treball Autònom, Seguretat i Salut Laboral.
36.3 Atès que el termini d'execució abastarà dos anys, 2020 i 2021, l'efectivitat del ajuts als que es refereix el present capítol resta sotmesa a la tramitació i posterior aprovació del corresponent acord de pluriennalitat.
36.4 Aquest programa s'inclou dins el Programa operatiu d'ocupació juvenil (POEJ) elegible per la Iniciativa d'Ocupació Juvenil i el Fons Social Europeu per al període 2014-2020, núm. CCI2014ESO5M90P001 del Fons Social Europeu en el marc de l'eix prioritari 5.
Mesures en relació amb determinats contractes de centres educatius
S'afegeix la disposició addicional quarta al Decret llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, amb el text següent:
S'estableix un ajut, en forma de prestació econòmica única, per compensar les associacions de mares i pares d'alumnes que prestin directament els serveis de menjador dels centres educatius de titularitat de la Generalitat pel perjudici econòmic que hagin suportat efectivament com a conseqüència del tancament dels centres educatius iniciat el 13 de març de 2020 d'acord amb la Resolució SLT/719/2020, de 12 de març, per la qual s'adopten mesures addicionals per a la prevenció i el control de la infecció pel SARS-CoV-2.
En el cas que les associacions de mares i pares d'alumnes prestin indirectament el servei de menjador escolar a través d'una empresa o entitat, els ajuts previstos al punt anterior els podrà sol·licitar l'empresa o entitat que presti el servei.
En cap cas es podran atorgar ajuts a una associació de pares i mares d'alumnes i a una empresa o entitat en relació amb la prestació d'un mateix servei de menjador escolar.
Aquests ajuts s'atorgaran pel procediment de concurrència no competitiva.
L'import dels ajuts es determinarà d'acord amb el sistema que el conseller o consellera d'Educació hagi establert, d'acord amb l'apartat 6 de l'article 1, per determinar l'equilibri econòmic en relació amb els contractes de menjador escolar.
Mitjançant resolució del conseller o consellera d'Educació es dictaran les instruccions administratives oportunes per fer efectius els ajuts.
Aquestes instruccions podran incloure la previsió de la intervenció dels consells comarcals com a entitats col·laboradores."
Mesures en matèria de mobilitat per a la campanya agrària
38.1 El Departament de Territori i Sostenibilitat ha d'adoptar les mesures que resultin adients per incorporar a la xarxa de serveis regulars de transport de viatgers per carretera les expedicions necessàries per atendre els recorreguts que li siguin requerits mitjançant els mecanismes de coordinació territorial ja existents en els àmbits de les corresponents delegacions territorials del Govern per fer possible el trasllat dels treballadors que intervenen en les campanyes agràries.
38.2 Els treballadors de les activitats i empreses agràries en l'àmbit territorial que es tracti hauran d'abonar el corresponent títol de transport per utilitzar aquests serveis.
38.3 En tot cas, els serveis hauran de respectar les condicions establertes en cada fase de l'actual situació d'emergència sanitària respecte a l'ocupació màxima de la capacitat del vehicle i sobre la distància de separació entre els viatgers.
Per al finançament d'aquestes mesures es dotarà amb una aportació econòmica extraordinària el Departament de Territori i Sostenibilitat, per fer front a les contraprestacions a abonar a les empreses concessionàries dels serveis regulars afectats.
Els imports màxims destinats a les línies d'ajut extraordinàries regulats als capítols II a V, respectivament, d'aquest Decret llei, es podran ampliar mitjançant resolució de la persona titular de l'òrgan concedent corresponent.
Bestretes en els ajuts de foment de la integració laboral en centres especials de treball
Pel que fa a les subvencions destinades al foment de la integració laboral de persones amb discapacitat igual o superior al 33% contractades en els centres especials de treball per a l'any 2020, i als efectes de fer front a la crisi derivada de la COVID-19, es pot ordenar el pagament d'una bestreta de fins al 70% de l'import sol·licitat per les entitats beneficiàries, per mesos sencers vençuts.
Un cop es notifiqui la resolució d'atorgament, s'ha de tramitar el document d'obligació de la bestreta del 70% de la quantitat atorgada, per la qual no s'exigeixen garanties, atès que es tracta de mesures de reactivació econòmica d'empreses i entitats afectades per la crisis sanitària de la COVID-19.
La tramitació del document d'obligació del 30% restant es tramita un cop ha estat revisada la justificació presentada per l'entitat.
Per tal de poder rebre la bestreta, cal que la sol·licitud de la subvenció i la justificació que l'acompanya s'hagin presentat en temps i forma, juntament amb tota la documentació i informació requerides a les bases reguladores i a la convocatòria.
En el cas que l'entitat beneficiària hagi sol·licitat un ajornament o fraccionament del pagament de deutes, per tal de poder gaudir de la bestreta i agilitar al màxim la tramitació del pagament d'aquesta, caldrà que, juntament amb la sol·licitud de subvenció, adjunti la resolució de l'òrgan corresponent de concessió de l'ajornament i el certificat d'estar al corrent de les obligacions.
En el decurs de l'execució de la convocatòria es farà la regularització entre les quantitats efectivament justificades i l'import pagat per mitjà de la bestreta.
La persona titular del Departament de Treball, Afers Socials i Famílies ha d'aprovar una resolució de convocatòria, la qual ha de concretar el procediment de tramitació i concessió dels ajuts previstos per la línia 2 del Capítol IV.
La persona titular de la Direcció del Servei Públic d'Ocupació de Catalunya ha de dictar les instruccions necessàries per al desplegament dels ajuts del Capítol II i les resolucions de les convocatòries previstes als Capítols III i IV d'aquest Decret llei, així com dictar les disposicions necessàries pel desenvolupament i l'execució de les mateixes.
La persona titular de la Direcció del Consorci per a la Formació Contínua de Catalunya ha de dictar la resolució de convocatòria de les subvencions prevista a la línia 1 del Capítol V, així com dictar les disposicions necessàries per al seu desenvolupament i execució.
Distribució territorial de Ajuntaments i Consells Comarcals que poden ser beneficiaris de la mesura recollida al capítol II.
Dada de referència: Nombre d'habitants del municipi.
Municipis de més de 50.000 habitants
Padró municipal d'habitants; Institut Cartogràfic de Catalunya) i població estimada de la Comarca (Font: IDESCAT)
NCL: nombre de contractes laborals de tècnics preassignats a l'entitat beneficiària de durada de 12 mesos.
NCEP: nombre de contractes per a l'elaboració del pla (contractes laborals, encàrrecs de funcions o contractes administratius de servei de consultoria i assistència com a suport a l'elaboració del pla de reactivació socioeconòmica COVID19 preassignats a l'entitat beneficiària.
Ajuntament de Cornellà de Llobregat
Ajuntament de Sant Boi de Llobregat
Ajuntament del Prat de Llobregat
Consell Comarcal del Baix Llobregat
Ajuntament de l'Hospitalet de Llobregat
Ajuntament de Sant Adrià de Besòs
Ajuntament de Vilanova i la Geltrú
Ajuntament de Cerdanyola del Vallès
Consell Comarcal del Vallès Occidental
Consell Comarcal del Vallès Oriental
TOTALS DEMARCACIÓ TERRITORIAL DE BARCELONA
DEMARCACIÓ TERRITORIAL DE CATALUNYA CENTRAL
Consell Comarcal de l'Alt Empordà
Consell Comarcal del Baix Empordà
Consell Comarcal de la Garrotxa
Consell Comarcal del Pla de l'Estany
DEMARCACIÓ TERRITORIAL DE GIRONA
Consell Comarcal de l'Alt Urgell
Consell Comarcal de l'Alta Ribagorça
Consell Comarcal de les Garrigues
Consell Comarcal del Pallars Jussà
Consell Comarcal del Pla d'Urgell
DEMARCACIÓ TERRITORIAL DE LLEIDA i L'ALT PIRINEU I ARAN
Consell Comarcal del Baix Penedès
Consell Comarcal de la Conca de Barberà
Consell Comarcal del Tarragonès
DEMARCACIÓ TERRITORIAL DE TARRAGONA
Consell Comarcal de la Ribera d'Ebre
DEMARCACIÓ TERRITORIAL DE TERRES DE L'EBRE